Gedagte vir die dag: God se vreugde-nuusLees: Lukas 2:8-20 Toe sê die engel vir hulle: “Moenie bang wees nie, want kyk, ek bring vir julle ’n goeie tyding van groot blydskap wat vir die hele volk bestem is. Vandag is daar vir julle in die stad van Dawid die Verlosser gebore, Christus die Here! (Lukas 2:10-11) ’n Engel het Maria “begenadigde” genoem, en vir Josef in ’n droom beveel om met haar te trou. Wanneer die engel die nuus van die Verlosser se geboorte aan die skaapwagters vertel, beklemtoon hy dat dit “goeie tyding van groot blydskap” is. Dit klink nie vir my of een van hierdie drie partye aan die begin die engelnuus as nuus van ’n groot blydskap ervaar het nie. Almal van hulle ontvang God se vreugde-nuus met vreesgevoelens. Maria moes gewonder het wat dit vir haar sou inhou wanneer sy as ongetroude, verloofde meisie nou skielik swanger sou word. Josef weer, het nie verstaan dat hierdie swangerskap ’n Goddelike ingryping was nie en het hom voorgeneem om die verlowing te verbreek. Die klompie skaapwagters was bang en verskrik met die verskyning van die engel. Maar sodra hulle God gehoorsaam, wórd dit inderdaad vreugde nuus. Maria sing ’n pragtige loflied (Lukas 1:46-55), Josef trou met haar en die skaapwagters deel die vreugdenuus met almal waarmee hulle in aanraking kom. Soms kry óns ook nuus wat aanvanklik na ’n ramp klink, maar wat God later omkeer sodat dit ’n bron van vreugde vir ons word – mits ons Hom gehoorsaam. Glo dat God se planne vir jou lewe die beste is, al verskil dit van jou eie. Hemelse Vader, dankie dat U mettertyd ook van my eie rampspoedige nuus goeie nuus kan maak as ek bereid is om U te gehoorsaam. Amen.